La cavalcada dels Reis Mags, gran colofó a les festes nadalenques a Llíria
05 de Gener de 2018

Un any més, Llíria va rebre als Reis Mags en la cavalcada celebrada esta vesprada a la ciutat edetana. Tot el públic assistent, especialment tots els xiquets i xiquetes, van poder disfrutar de la visita de Melcior, Gaspar i Baltasar, que van arribar a la localitat escoltats pels clubs moters “Edetans” i “El Canó”.

El seguici reial va desfilar pel municipi edetà amb una extensa comitiva de més de 300 persones, entre figurants i músics, que van acompanyar a Ses Majestats d'Orient. L'espectacle va oferir, a més, colorides carrosses i els obsequis que els Reis d'Orient van repartir durant tot el recorregut, més de 500 quilos de caramels i milers de monedes de xocolate.

La desfilada va finalitzar a la plaça Major, on els esperaven l'alcalde, Manolo Civera i representants de la corporació municipal. Allí, el primer edil els va dedicar unes paraules d'agraïment i els va fer entrega de la clau de la ciutat. En este mateix acte, i com ja va sent habitual en estos últims anys, es va representar l'escena de l'Adoració al xiquet Jesús.

Seguidament, els insignes visitants es van dirigir a cadascuna de les tres parròquies de la localitat per a realitzar una de les labors més importants de la nit, el lliurament dels regals als veïns de menor edat.

Tots els assistents van viure amb emoció esta jornada, que amb la cavalcada reial posa fi a la programació de les festes nadalenques a Llíria.

La cavalcada, organitzada per la regidoria de Festes, va comptar amb la participació de diferents col·lectius locals, entre els quals es troben l'Associació d'Amics del Cavall, la Parròquia de Maria Mare, les confraries del Remei i la Cort de Maria, la Penya Arre, l'Escola de Dansa, les bandes juvenils de la Unió Musical i la Banda Primitiva, la batucada de Llíria “PerkuValencia”, la Federació de Comerç, el Grup de ball Al-hilal, els clubs de patinatge Llíria i Edeta, la Junta Local Fallera i les comissions falleres Pla de l’Arc, Avinguda dels Furs, Alpelic i Plaça Pedralba.